Kolisi as baanbreker in Afrika erken | Netwerk24
Deur Nazley Wilschutt 13 November 2020 19:39
Siya Kolisi en sy vrou, Rachel, toe hulle Zwide in Port Elizabeth in April besoek het om kospakkies aan behoeftiges uit te deel. Foto: Facebook/Kolisi-stigting
As kaptein van die seëvierende Springbokspan wat die Wêreldbeker in 2019 in Japan verower het, het Siya Kolisi baie ure op die rugbyveld deurgebring.
Maar die prys wat hy pas ontvang het, is vir sy werk buite die sportveld.
Kolisi is met die African Trailblazer of the Year-prys by die E! People's Choice Awards vereer vir sy buitengewone werk met die bekendstelling van die Kolisi-stigting vroeër vanjaar.
Die is die eerste keer in die geskiedenis dat die vermaaklikheidskanaal dié kategorie by sy jaarlikse pryse bygevoeg het.
Die Kolisi-stigting is gestig deur Siya en sy vrou Rachel, wat 'n visie deel om minderbevoorregte en kwesbare gemeenskappe in Suid-Afrika en slagoffers van geslagsgeweld te help.
"Die stigting was maande weg van sy amptelike bekendstelling toe die Covid-19-pandemie plaasvind. Hulle het besef dat meer mense as ooit tydens dié tyd hulp benodig, en daarom het hulle besluit om in Maart te begin om uiterste armoede te probeer verlig, minderbevoorregte jeug te help en gelykheid te bevorder," lui 'n verklaring oor die prys.
Kolisi het in 2018 geskiedenis gemaak toe hy as die nuwe kaptein van die Springbokke gekies is en sodoende die span se eerste swart toetskaptein in die geskiedenis geword het.
"Ek is regtig geëerd. Daar is mense oor die vasteland heen wat sulke ongelooflike werk doen en om as Afrika se baanbreker van die jaar erken te word, maak 'n mens baie nederig. Daar was baie mense wat tydens die inperkingsperiode plaaslike gemeenskappe gehelp het en daarom wil ek die prys aan elkeen toewy. Daar is egter nog baie wat gedoen kan word," sê Kolisi.
Die glanspryse word van Sondagoggend 02:00 af (15 November) regstreeks uit Santa Monica, Kalifornië uitgesaai op E! (DStv-kanaal 124).